text: A la venda la segona edició del conte 'Lo Parrot, el Bandoler' – Mollerussa Televisió
  A la venda la segona edició del conte 'Lo Parrot, el Bandoler'
  La segona edició del conte infantil Lo Parrot, el Bandoler ja està a la venda. El Casal Popular l'Arreu i l'Ajuntament de Mollerussa han decidit distribuir una nova tirada de 200 exemplars a causa de l'enorme èxit que ha tingut la primera edició, que s'ha esgotat en menys de 4 mesos a les llibreries del Pla d'Urgell. La publicació narra la història de Jaume Banqué, Lo Parrot de Mollerussa, i està escrit per Txell Giné Capdevila i il·lustrat per Carme M. Martín.
  Els llibres es poden adquirir a la Llibreria Dalmases, la Llibreria Sarri, la papereria Grafitti, la papereria Punt i Ratlla i al Casal Popular l'Arreu de Mollerussa, i també a l'Abacus Cooperativa de Golmés, al Quiosc de Juneda, i a Ca l'Eduardet de Linyola.
  El conte vol apropar el personatge als infants i a les famílies i realçar la figura de Jaume Banqué, més conegut com Lo Parrot de Mollerussa, qui fou, segons la llegenda popular, el propietari de l'hostal, l'alcalde de la ciutat i un cèlebre bandoler que, finalment, va ser empresonat i afusellat a Lleida el 1846.